Video: Sangers verwerk bekende lied ‘om hoop te skep’Jack Stone in ‘n skermgreep uit die musiekvideo vir ‘My African Dream’. Christien de Klerk, skakelbeampte en direkteur van Embrace The Brand Media, wat kunstenaars soos Jack Stone, Matt Stern en Johan Anker verteenwoordig, het kort na die aanvang van die inperking dié musikante genader om ŉ eg inheemse liedjie op te neem wat ŉ boodskap van hoop uitdra tydens die Covid-19-pandemie. De Klerk het met musiekvervaardiger Sean Butler oor hierdie idee gesels en Butler het die trefferliedjie “My African Dream”, oorspronklik deur die sangeres Vicky Sampson, voorgestel vir die projek. Jack Stone, Matt Stern, Johan Anker gooi hul musiektalente saam met dié van opkomende kunstenaars Chris Theron, Mondrey, Hannah, Chanté en die duo GnT Band vir hierdie samewerkingsnit. “Die sangers woon dwarsoor die land, van Kaapstad tot Kimberley en Pretoria, maar die meeste het hul eie ateljees by die huis waar die opnames gedoen is,” verduidelik De Klerk. ‘n Skermgreep uit die musiekvideo vir ‘My African Dream’. “As gevolg van die inperking was dit ŉ enorme logistieke uitdaging om die liedjie op te neem. Ons wou seker maak dit word professioneel gedoen en dat die eindproduk van ŉ hoë gehalte is omdat ons dit digitaal op alle platforms wil vrystel.” Butler en Francois Steyn het die liedjie gemeng en vervaardig. Die sangers het ook musiekvideo’s tuis gemaak met behulp van ŉ selfoontoepassing. Stone se bestuurder, Johann Latsky van Latsky Multimedia, het die afsonderlike video’s in een musiekvideo geredigeer. “Musiek is ŉ universele taal en dit is wonderlik dat ons as kunstenaars dit kan aanwend om ŉ positiewe boodskap van hoop in hierdie moeilike tyd oor te dra,” sê Stone, ŉ rocker van Kaapstad. Die sangeres Chanté sê dit was ŉ voorreg om saam met kunstenaars en vervaardigers wat ŉ liefde vir musiek en die land deel, te werk. “Ons het nie toegelaat dat enige struikelblokke in ons pad staan om iets ongelooflik te skep nie. Hierdie is vir jou Suid-Afrika!” Matt Stern in ‘n skermgreep uit die musiekvideo vir ‘My African Dream’. Volgens Chanté is “My African Dream” een van die mees herkenbare liedjies in Suid-Afrika. “Die liedjie is simbolies om na jou wortels terug te keer of jouself weer te vind. Dit is ŉ liedjie wat hoop en eenheid versinnebeeld. Die liedjie herinner ons daaraan dat ons drome bly leef en dat die son weer gaan skyn. Ons is almal saam in hierdie moeilike tyd,” sê sy. Johan Anker sê “My African Dream” laat sy bors swel van trots om ŉ Suid-Afrikaner te wees. “Die liedjie herinner ons aan ons herkoms en die droom van solidariteit. Ek voel altyd bietjie patrioties wanneer ek daarna luister.” Hy sê baie mense voel neerslagtig in hierdie tyd en het ŉ vrees vir die onbekende. “Ons wil mense hoop en vertroosting met hierdie liedjie gee en ook die boodskap oordra dat ons sterker is wanneer ons almal saamstaan. Ons almal het ŉ rol om te speel en die droom ŉ realiteit te maak.”